**გაეროს ადამიანის უფლებათა ექსპერტი მოუწოდებს საქართველოს, აღმოფხვრას ბავშვთა ინსტიტუციონალიზაციის ძირითადი მიზეზები**

ჟენევა/თბილისი (2016 წლის 19 აპრილი) – გაეროს სპეციალურმა მომხსენებელმა ბავშვთა გაყიდვის, ბავშვთა პროსტიტუციისა და ბავშვთა პორნოგრაფიის საკითხებში მო დე ბოერ-ბუკიკიომ რვადღიანი ვიზიტი საქართველოში\* დაასრულა ქვეყნის მთავრობისათვის მოწოდებით, აღმოფხვრას ის ძირითადი მიზეზები და რისკის ფაქტორები, რომლებიც განაპირობებს ბავშვთა მოთავსებას მზრუნველობის დაწესებულებებში.

„მართალია, მე მივესალმები ბოლო ათი წლის განმავლობაში ხელისუფლების მნიშვნელოვან ძალისხმევას, რომელიც მიმართული იყო მზრუნველობის დაწესებულებებში ბავშვთა მოთავსების შემთხვევების შესამცირებლად, მაგრამ ჯერ კიდევ დარჩა რამდენიმე პრობლემური საკითხი“, - განაცხადა ექსპერტმა. ქ-ნმა დე ბოერ-ბუკიკიომ ყურადღება გაამახვილა იმის აუცილებლობაზე, რომ მესამე მხარეების მიერ მართული ბავშვთა დაწესებულებებიც უნდა ითვალისწინებდნენ დეინსტიტუციონალიზაციის პროცესის მიმდინარეობას და საგანგებოდ აღნიშნა ამგვარი დაწესებულებების მონიტორინგისა და რეგულირების მნიშვნელობა.

„მე ასევე მაშფოთებს გრძელვადიანი დაგეგმვის არარსებობა ზრუნვის სისტემაში მოთავსებული ბავშვებისთვის, რომლებსაც, როდესაც 18 წლის ხდებიან, უწევთ დაწესებულებათა დატოვება. სახელმწიფოს მზრუნველობის სისტემის დატოვების შემდეგ ეს ბავშვები მრავალ გამოწვევას აწყდებიან და საჭიროებენ ხანგრძლივ მხარდაჭერას, მათ შორის ფსიქოლოგიურ კონსულტაციებს, საცხოვრებელს და სოციალურ დახმარებას, იმისათვის, რომ შეძლონ საზოგადოებაში ინტეგრაცია“, - განაცხადა ქ-ნმა დე ბოერ-ბუკიკიომ.

სპეციალურმა მომხსენებელმა ისაუბრა იმ ზომებზეც, რომლებიც განხორციელდა ქუჩაში მცხოვრები და/ან მომუშავე ბავშვების იდენტიფიცირებისა და შესაბამისი დახმარების სამსახურებში მათი მიმართვის მიზნით, როგორიც არის დროებითი თავშესაფრები. „სამწუხაროდ, საკმარისი ყურადღება არ ეთმობა პრევენციას და საკითხის გრძელვადიან გადაწყვეტას ქუჩაში მცხოვრები და/ან მომუშავე ბავშვებისთვის“, - აღნიშნა მან. ექსპერტმა მიუთითა ძირითად მიზეზებთან გამკლავების მნიშვნელობაზე მოწყვლადი ოჯახებისთვის დახმარების გაწევისა და ამ ბავშვთა უფლებების შესახებ საზოგადოების ინფორმირების კამპანიების ჩატარების მეშვეობით.

დამოუკიდებელი ექსპერტი მიესალმა მთავრობის გააქტიურებულ ძალისხმევას ბავშვებით ვაჭრობის (ტრეფიკინგის) წინააღმდეგ ბრძოლაში და არასრულწლოვანთა მართლმსაჯულების კოდექსის მიღებას. აღნიშნულ კოდექსს შემოაქვს ზომები, რომლებიც უზრუნველყოფს ბავშვისადმი სენსიტიურ მართლმსაჯულებას. თუმცა სპეციალურმა მომხსენებელმა მოუწოდა მთავრობას, სწრაფად მიიღოს შვილად აყვანისა და მინდობით აღზრდის შესახებ ახალი კანონპროექტი. „ასეთი კანონი გადამწყვეტ როლს შეასრულებს ბავშვთა დაცვის გაუმჯობესებაში, განსაკუთრებით ქუჩაში მცხოვრები და/ან მომუშავე ბავშვებისა და იმ ბავშვების დაცვისათვის, ვისაც ყველაზე მეტად ემუქრება ძალადობისა და ექსპლუატაციის, მათ შორის იძულებით მათხოვრობისა და სექსუალური ექსპლუატაციის, რისკი“, - განაცხადა ქ-ნმა დე ბოერ-ბუკიკიომ.

საქართველო იმ მცირერიცხოვან ქვეყნებს მიეკუთვნება, სადაც უცხოელ ოჯახებს აქვთ ბავშვის შეკვეთის შესაძლებლობა იმგვარი რეგულაციების გარეშე, რომლებიც დაიცავდა დაბადებული ბავშვებისა და სუროგატი დედების უფლებებსა და ინტერესებს. „უაღრესად მნიშვნელოვანია მკაფიო რეგულაციების შემოღება დაცვაში არსებული ისეთი ნაკლოვანებებისა და დარღვევების თავიდან ასაცილებლად, რომლებსაც შეუძლიათ ბავშვთა გაყიდვამდე მიგვიყვანონ“, - განაცხადა სპეციალურმა მომხსენებელმა.

„მრავალმა ადამიანმა, რომელსაც ვესაუბრე ვიზიტის განმავლობაში, აღიარა, რომ ქვეყანაში არსებობს ნაკლოვანებები და გამოწვევები ბავშვთა დაცვის საქმეში, მაგრამ, რაც უფრო მნიშვნელოვანია, მათ გამოთქვეს სურვილი და მზადყოფნა, შეეჭიდონ ამ გამოწვევებს“, - აღნიშნა ქ-ნმა დე ბოერ-ბუკიკიომ.

მისი თქმით, „აღნიშნული პრობლემების მოგვარების გზების პოვნა შესაძლებელია ბავშვებთან და ახალგაზრდებთან კონსულტაციების მეშვეობით. მიუხედავად იმ სირთულეებისა, რომლებიც ხვდებათ, ბავშვები, რომლებსაც ვიზიტის განმავლობაში შევხვდი, იმედიანად უყურებენ საკუთარ მომავალს და აქვთ სურვილი, მონაწილეობა მიიღონ იმ გადაწყვეტილებათა მიღებაში, რომლებიც მათ ცხოვრებას ეხება. ახალგაზრდების ერთ-ერთი წარმომადგენლის თქმით: „ჩვენ ვართ ის ძალა, რომელსაც შესწევს უნარი, შეცვალოს მდგომარეობა; წინააღმდეგ შემთხვევაში ეს დაკარგული თაობა იქნება“.

11-18 აპრილს მისი ვიზიტის განმავლობაში ადამიანის უფლებათა ექსპერტი შეხვდა მაღალი რანგის წარმომადგენლებს სხვადასხვა სამინისტროდან, პარლამენტის წევრებს, მთავარი პროკურატურის, სახალხო დამცველის ოფისის, ხელისუფლების ადგილობრივი ორგანოების, ბავშვის უფლებათა დამცველი არასამთავრობო ორგანიზაციების წარმომადგენლებს, დიპლომატებს, გაეროს საქართველოს გუნდს და ასევე ბავშვებსა და ახალგაზრდებს. გარდა ამისა, იგი ესტუმრა მცირე საოჯახო ტიპის ბავშვთა სახლებს და თავშესაფრებს, ბავშვთა დაწესებულებას, რომელიც ეკლესიის მფარველობით მუშაობს, და წეროვანში დევნილთა დასახლებას.

სრულ ანგარიშს ვიზიტის შესახებ სპეციალური მომხსენებელი გაეროს ადამიანის უფლებათა საბჭოს 2017 წელს წარუდგენს.

**(\*)** იხილეთ ვიზიტის დასრულების შემდეგ გაკეთებული განცხადების სრული ტექსტი:

<http://www.ohchr.org/EN/NewsEvents/Pages/DisplayNews.aspx?NewsID=19836&LangID=E>

დასასრული

*ქ-ნი* ***მო დე ბოერ-ბუკიკიო*** *ბავშვთა გაყიდვის, ბავშვთა პროსტიტუციისა და ბავშვთა პორნოგრაფიის საკითხებში* *სპეციალურ მომხსენებლად გაეროს ადამიანის უფლებათა საბჭოს მიერ 2014 წლის მაისში დაინიშნა. როგორც სპეციალური მომხსენებელი, იგი დამოუკიდებელია ნებისმიერი მთავრობის თუ ორგანიზაციისგან და საკუთარი სახელით ეწევა საქმიანობას. დამატებითი ინფორმაციისათვის შეგიძლიათ ეწვიოთ ვებგვერდს:*

[*http://www.ohchr.org/EN/Issues/Children/Pages/ChildrenIndex.aspx*](http://www.ohchr.org/EN/Issues/Children/Pages/ChildrenIndex.aspx)

*გაეროს ადამიანის უფლებათა ექსპერტები ადამიანის უფლებათა საბჭოს სპეციალური პროცედურების მექანიზმის ნაწილს შეადგენენ. სპეციალური პროცედურები, დამოუკიდებელ ექსპერტთა ყველაზე დიდი უწყება გაეროს ადამიანის უფლებათა სისტემაში, ზოგადი სახელწოდებაა საბჭოს ფარგლებში არსებული სიტუაციის შემსწავლელი და მონიტორინგის დამოუკიდებელი მექანიზმებისა, რომლებიც იხილავენ ან კონკრეტულ ქვეყნებში არსებულ მდგომარეობას, ან თემატურ საკითხებს მსოფლიოს ყველა ნაწილში. სპეციალური პროცედურების ექსპერტები მოხალისეებად მუშაობენ, ისინი არ არიან გაეროს თანამშრომლები და საკუთარი მუშაობისათვის ხელფასს არ ღებულობენ. ისინი დამოუკიდებლები არიან ნებისმიერი მთავრობის თუ ორგანიზაციისგან და საკუთარი სახელით ეწევიან საქმიანობას.*

*გაერო, ადამიანის უფლებები, ქვეყნის გვერდი - საქართველო:*

[*http://www.ohchr.org/EN/Countries/ENACARegion/Pages/GEIndex.aspx*](http://www.ohchr.org/EN/Countries/ENACARegion/Pages/GEIndex.aspx)

*დამატებითი ინფორმაციისთვის და მედიისთვის საინტერესო კითხვებით**დაუკავშირდით: ქ-ნ ნეკანე ლავინს (+41 22 917 94 02 /* [*nlavin@ohchr.org*](mailto:nlavin@ohchr.org)*) ან ბ-ნ დორიან ჰოლს (+41 22 917 96 31 /* [*srsaleofchildren@ohchr.org*](mailto:srsaleofchildren@ohchr.org)*)*

**თქვენი ახალი ამბების და სოციალური მედიის ვებგვერდებისთვის:** ძირითადი ინფორმაცია ჩვენი პრესრელიზების შესახებ შეგიძლიათ მოიძიოთ გაეროს ადამიანის უფლებათა სოციალური მედიის არხებით, რომლებიც ქვემოთ არის მითითებული. გთხოვთ, დაგვიკავშირდეთ მომხმარებლის სწორი სახელების გამოყენებით:

Twitter: [UNrightswire](http://twitter.com/UNrightswire)  
Facebook: [unitednationshumanrights](http://www.facebook.com/unitednationshumanrights)  
Google+: [unitednationshumanrights](http://www.google.com/+unitednationshumanrights)  
Youtube: unohchr